ท็อปยันไม่ขึ้นราคาอาหาร ช่วงตรุษจีน
ท็อปส์ ลั่นตรึงราคาอาหารสด-แห้งรับยอดขายช่วงตรุษจีนพุ่ง25% หลังผู้บริโภคฟื้นกำลังซื้อต่อเนื่องปลายปีเพิ่ม5-6%
27 ม.ค. 2553

ท็อปส์ ลั่นตรึงราคาอาหารสด-แห้งรับยอดขายช่วงตรุษจีนพุ่ง25% หลังผู้บริโภคฟื้นกำลังซื้อต่อเนื่องปลายปีเพิ่ม5-6%
น.ส.ภัทรพร เพ็ญประพัฒน์ ผู้ช่วยกรรมการผู้จัดการใหญ่สายการตลาด และประชาสัมพันธ์ บริษัทเซ็นทรัล ฟู้ด รีเทล ผู้บริหารซูเปอร์มาร์เก็ตแบรนด์ ท็อปส์ และเซ็นทรัล ฟู้ด ฮอลล์ เปิดเผยว่าในช่วงเทศกาลตรุษจีนปีนี้ราคาสินค้าอาหารสด-แห้งในซูเปอร์มาร์เก็ตของบริษัททุกแบรนด์ยังคงใช้ดัชนีราคาสินค้า(ไพรซ์ อินเด็กซ์)เฉลี่ยราคาเท่ากับปีที่ผ่านมา โดยเฉพาะกลุ่มอาหารสดหมวดเนื้อสัตว์อาทิ  ไก่ หมู เป็นต้น ซึ่งเป็นไปตามสัญญาราคาซื้อ-ขายเดิมจากคู่ค้าธุรกิจ หรือซัพพลายเออร์ที่จัดส่งสินค้าป้อนให้กับบริษัท และคาดว่าในช่วงเทศกาลตรุษจีนปีนี้จะมียอดขายเติบบโตมากกว่าปีที่ผ่านมาซึ่งมียอดขายเติบโตในช่วงนี้ราว20-25%
ทั้งนี้เป็นผลต่อเนื่องจากกำลังซื้อผู้บริโภคที่ฟื้นคืนกลับมาตั้งแต่ปลายไตรมาส4 ปีที่แล้ว ซึ่งมีการจับจ่ายซื้อสินค้าในซูเปอร์มาร์เก็ตท็อปส์ และ เซ็นทรัล ฟู้ด ฮอลล์ เพิ่มขึ้นราว 5-6% และต่อเนื่องถึงไตรมาสแรกในปีนี้ซึ่งยังอยู่ในช่วงจับจ่ายซื้อสินค้าในเทศกาลต่างๆ โดยเฉพาะในเดือนม.ค. และในเดือนก.พ.ที่เข้าสู่ช่วงเทศกาลวันตรุษจีน เห็นได้จากลูกค้าสมาชิกบัตร สปอต รีวอร์ด การ์ดได้นำแต้มสะสมและคูปองเงินสดมาแลกซื้อสินค้าตลอดช่วงที่มีการจัดแคมเปญโปรโมชันด้วย โดยปัจจุบันมีฐานสมาชิกบัตรดังกล่าว 4.2 ล้านใบ
ขณะเดียวกันผู้บริโภคยังได้เพิ่มความถี่เข้ามาจับจ่ายซื้อสินค้าในซูเปอร์มาร์เก็ตเฉลี่ยอยู่ที่ 2.8-2.9 ครั้ง/เดือน โดยมีพฤติกรรมเลือกสถานที่หรือสาขาที่อยู่ใกล้บ้าน และที่ทำงาน เป็นหลัก พร้อมเลือกเข้ามาซื้อสินค้าในช่วงที่มีการจัดกิจกรรมส่งเสริมการขายภายใต้แคมเปญโปรโมชัน ต่างๆ ที่ให้มูลค่าเพิ่มสินค้ากับผู้บริโภคมากขึ้น ส่งผลให้ผู้ประกอบการซูเปอร์มาร์เก็ตต้องปรับเปลี่ยนโปรโมชันอย่างต่อเนื่องและเพิ่มความถี่มากขึ้น เพื่อตอบรับกำลังซื้อผู้บริโภคที่หันมาจับจ่ายซื้อสินค้ามากขึ้น 
“จากไตรมาส4ปีที่ผ่านมาพบว่ามีการจับจ่ายซื้อสินค้าในเซ็นทรัล ฟู้ด ฮอลล์ เฉลี่ย650 บาทต่อตระกร้า ท็อปส์ มาร์เก็ต เฉลี่ย 550 บาทต่อตระกร้า และ  ท็อปส์ ซูเปอร์ เฉลี่ย400-450 บาทต่อตระกร้า ส่วนในไตรมาสแรกปีนี้คาดกำลังซื้อน่าจะมากขึ้น” น.ส.ภัทรพร กล่าว 
ล่าสุดบริษัทได้ร่วมกับบริษัทเจริญโภคภัณฑ์อาหาร(ซีพีเอฟ) ทำสัญญาจัดจำหน่ายเฉพาะ(เอ็กซคลูซีฟ) ผลิตภัณฑ์เนื้อหมูดำซีพี คูโรบูตะเป็นระยะเวลา 6เดือน โดยวางตำแหน่งเป็นเนื้อหมูระดับบบน(พรีเมียม) มีราคาเฉลี่ย 90 บาทต่อแพค และ360 บาทต่อก.ก.โดยจำหน่ายผ่านท็อปส์ มาร์เก็ต 19 สาขา และเซ็นทรัล ฟู้ด ฮอลล์ 3 สาขา รวมทั้งสิ้น 22 สาขา โดยบริษัทคาดว่าสินค้าดังกล่าวจะเข้าช่วยทำให้สินค้าหมวดเนื้อสัตว์ของบริษัทมีอัตราเติบโตมากขึ้น โดยเฉพาะกลุ่มเนื้อหมูเติบโตอีก15% จากปัจจุบันแบ่งเป็น กลุ่มเนื้อหมูสัดส่วน 50% กลุ่มเนื้อไก่ 30% และกลุ่มเนื้อวัว แกะ ราว20%  โดยแบ่งสัดส่วนสินค้าในซูเปอร์มาร์เก็ตเป็นกลุ่มอาหารสด35% และอาหารแห้ง65% ซึ่งในปีที่ผ่านมามีอัตราเติบโตทั้ง2กลุ่ม